《挥弦送鸿图》
明代·刘璟

中散不偶世，养生以餐霞。立言傲汤武，有志追勋华。

龙性不苟狎，凤仪繇德姱。挥弦送飞鸿，游意天之涯。

下视凡俗子，曷啻𤢔与猳。山阳一声雷，千载兴我嗟。

故人抱贞操，遗世如尘瑕。披图见真境，言尽意逾赊。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。